Doamna primar Firea a avut o întrevedere cu Ambasadorul Statelor Unite în România. Două citate relevante din doamna primar, respectiv domnul ambasador:

„Din primul moment când am venit la Primărie, am solicitat transparență 100%, atât în ceea ce privește activitatea direcțiilor de specialitate cât și a Consiliului General. Combaterea corupției din administrație este de asemenea un obiectiv extrem de important. Am instituit reguli stricte, verificări și controale, astfel încât funcționarii să nu fie tentați să încalce legea. De asemenea, am demarat ample proceduri de audit în cadrul direcțiilor de specialitate, precum și un audit al resurselor umane la nivelul întregii instituții. Ne așteptăm ca aceste analize să ne ofere informații valoroase, care să ne ajute să reducem birocrația”

„Știu că acum Primăria Municipiului București este una dintre instituțiile lider în ceea ce privește asigurarea transparenței decizionale și administrative. Vă felicit pentru acest lucru și suntem gata să sprijinim eforturile dvs. de a asigura accesul cetățenilor la informație”

Nu știu de unde își ia informațiile domnul Ambasador, dar pe doamna primar o bănuiesc că a uitat că nu mai este în campanie electorală. Pe scurt despre transparența la Primăria Municipiului București de când doamna Firea este primar:



1. Au fost 2 ședințe, ambele extraordinare. Asta înseamnă că primarul nu este obligat să pună în dezbatere publică cele pe care le votează și că nu este necesar votul consultativ al comisiilor de specialitate. Caracterul de urgență, care ar putea să justifice o ședință extroardinară, discutabil la cel puțin jumătate dintre proiectele propuse pe ordinea de zi (proiectele din cele două ședințe aici și aici).

2. RADET-ul, această instituție care ne lasă în frig iarna, s-a pricopsit cu un nou Consiliu de Administrație. CV-urile oamenilor puși să gestioneze o situație de maxim interes pentru bucureșteni au fost date consilierilor fix înainte de momentul votului și asta la solicitarea lor explicită.

3. Urmează a treia ședință de consiliu general. Pe ordinea de zi - modificări la bugetul Primăriei. O modificare de buget a fost și în prima ședință de consiliu. Niciuna dintre aceste modificări nu a fost în dezbatere publică.

4. Și acum strict cu privire la aprecierea domnului ambasador - anul trecut am lucrat alături de CeRe și Funky Citizens la un raport fix pe tema transparenței Primăriei Generale. Pe cel mai scurt cu putință, doar în 17% dintre proiectele care ar fi trebuit să fie în dezbatere publică am întâlnit acest fenomen (raportul integral aici).



Altfel, poza este reusită :)

Sursă foto: pagina facebook a Gabrielei Firea

